钦定古今图书集成/明伦汇编/氏族典/第130卷 > 《陈氏宗谱序》陈图
## 钦定古今图书集成/明伦汇编/氏族典/第130卷 > 《陈氏宗谱序》陈图

昔汉班固《族论》曰：“宗者何？宗，尊也，为先祖主也。宗人
之所尊也。”《礼》曰：“宗人将有事，族人皆待，所以长和睦
也。”族者何也？族者，凑也，聚也，谓恩爱相流凑也。生相
亲爱，死相哀痛，有聚会之道，故谓之族。信乎人生有
自然之气类，上自鼻祖，下迄耳孙，所由一脉以相联
也。但缘世代邈隔，支裔繁衍，或问其所自始与其所
同列，则茫乎莫之辨者。故家之有谱，乃以使人了然
于目，而兴尊亲之怀也。我陈氏《族谱》，始修于继祖公，
再修于少川粤台公，其营营于是役者，实有补于宗
族矣。今再阅三世，其生息之消长，人事之盛衰、里居
之互易，大相迳庭于昔。况当兹鼎革离乱之馀，人处
四方，声问不通，恐后来更有难为稽者，则今日之续
修，顷不容缓图。由是怦怦自惕，乃取旧本愬源寻流，
分抄各帙，遍求其核，幸得借手以告成，上以继三公
“辑谱”之意，下以洽子姓同气之谊，庶无愧于班固之
论，而成其为宗族之义焉。虽然，予窃有感也。曩者少
川公帅族建置大宗祠以虔祀焉，立有常法，攸行者
仅尔两叶，遂为废弛。至今堂阶鞠为茂草，几筵冷落，
宁能恝然乎？近有思复其旧者，犹等于道筑，尚未有
以处此也。吾谓兴举废坠，《春秋》进子姓之咸集者，则
某也为昭、某也为穆，世派不紊，敬所尊、爱所亲，而谱
中之胪列者，将济济以骏奔于堂下而见诸实事矣。
则修谱者岂仅空言乎哉！吾敢并告之，冀共登斯道
之至隆也。谨序。